廣陵會三同舍各以其字爲韵仍邀同賦 劉莘老
作者：蘇軾
朝代：宋

paragraphs: 江陵昔相遇，幕府稱上賓。
再見明光宮，峨冠挹搢紳。
如今三見子，坎坷爲逐臣。
朝遊雲霄間，欲分丞相茵。
暮落江湖上，遂與屈子鄰。
了不見慍喜，子豈真可人。
邂逅成一歡，醉語出天真。
士方在田里，自比渭與莘。
出試乃大謬，芻狗難重陳。
歲晚多霜露，歸耕當及辰。